Σαλάτα με ψητό iceberg, φέτα, σάλτσα μασκαρπόνε και λάδι σχοινόπρασου
Η κλασική μαρουλοσαλάτα με ένα funky twist. Αντικαθιστούμε το μαρούλι με μια άλλη ποικιλία, το iceberg, γιατί είναι πιο κρουστό και ενδείκνυται για τη συνταγή μας. Το ψήσιμο δίνει στο iceberg καπνιστό άρωμα και γεύση.
30 γρ. στάκα (σε ενημερωμένα παντοπωλεία και σε καταστήματα με κρητικά τρόφιμα) ή βούτυρο αγελάδος, 2 κουτ. σούπας νερό , 150 γρ. μασκαρπόνε (κρεμώδες ιταλικό τυρί από αγελαδινό γάλα) , ανθός αλατιού, πιπέρι φρεσκοτριμμένο, 1/2 σκελίδα σκόρδο , 2 κουτ. γλυκού λάδι σχοινόπρασου ή ελαιόλαδο , 1 κουτ. σούπας χυμός λεμονιού, 4 μαρούλια iceberg (αν είναι μεγάλα, τα κόβουμε στη μέση), ελαιόλαδo για το ψήσιμο , αλάτι, πιπέρι φρεσκοτριμμένο , ανθός αλατιού , 1 κουτ. γλυκού καλό ξίδι (οι σεφ προτείνoυν το εκλεκτό ισπανικό ξίδι Jerez, που το βρίσκουμε σε καλές κάβες και delicatessen) , 250 γρ. από τη σάλτσα μασκαρπόνε, 250 γρ. φέτα, θρυμματισμένη , 100 γρ. φρέσκο κρεμμυδάκι, ψιλοκομμένο , 1 κουτ. σούπας άνηθος, ψιλοκομμένος , 2 κουτ. σούπας λάδι από σχοινόπρασο ή ελαιόλαδο με 1 κουτ. σούπας ψιλοκομμένο σχοινόπρασο
Για να φτιάξουμε τη σαλάτα με ψητό iceberg, φέτα, σάλτσα μασκαρπόνε και λάδι σχοινόπρασου, ξεκινάμε με τη σάλτσα μασκαρπόνε.Σε ένα τηγάνι λιώνουμε τη στάκα ή το βούτυρο σε χαμηλή φωτιά, προσθέτουμε το νερό και αφήνουμε να πάρει μία βράση. Αποσύρουμε, προσθέτουμε το μασκαρπόνε και λίγο αλάτι και ανακατεύουμε καλά.Ρίχνουμε το μείγμα στον πολυκόφτη, προσθέτουμε το σκόρδο, το λάδι, τον χυμό λεμονιού και πιπέρι και χτυπάμε καλά. Κρατάμε τη σάλτσα στην άκρη.Αλατοπιπερώνουμε τα iceberg, τα λαδώνουμε ελαφρώς με ελαιόλαδο και τα ψήνουμε σε δυνατό γκριλ ή σε σχαροτήγανο σε μέτρια προς δυνατή φωτιά, για περίπου 3-4 λεπτά από την κάθε πλευρά, μέχρι να μαλακώσουν και να καψαλιστούν (στο σχαροτήγανο θα δημιουργηθούν οι χαρακτηριστικές γραμμές της σχάρας από όλες τις πλευρές).Βάζουμε τα iceberg σε πιατέλα. Aλατίζουμε πολύ ελαφρά με τον ανθό αλατιού, ραντίζουμε με το ξίδι, σκορπίζουμε τη φέτα, περιχύνουμε με τη σάλτσα μασκαρπόνε και πασπαλίζουμε με το φρέσκο κρεμμυδάκι και τον άνηθο.Περιχύνουμε με το λάδι σχοινόπρασου και σερβίρουμε τη σαλάτα με ψητό iceberg.
Μαρούλι,Φέτα